کشمیر کو جنگ کا اکھاڑہ نہ بنانے کا مطالبہ

ہندوستان کے زیر انتظام کشمیر کی وزیر اعلیٰ محبوبہ مفتی نے کہا کہ ریاست کی سرحدوں پر اس وقت انسانی خون کی ہولی کھیلی جارہی ہے اور سرحدی آبادی کو انتہائی تکلیف دہ صورتحال کا سامنا ہے۔

خبر کا کوڈ: 113

تاریخ: 22 January 2018 - 17:02

مقدس دفاع نیوز ایجنسی کی بین الاقوامی رپورٹر رپورٹ کے مطابق، محترمہ مفتی نے اتوار کو پولیس ٹریننگ سینٹر شیری بارہمولہ سے تربیت پانے والے پولیس ریکروٹس کی پاسنگ آوٹ پریڈ کا معائنہ کرنے کے بعد اپنی تقریر میں کہا کہ ہندوستان اور پاکستان کے درمیان موجودہ تناؤ کی وجہ سے ریاست کے لوگ متاثر ہوتے ہیں۔ انہوں نے ہندوستان کے وزیراعظم نریندر مودی اور پاکستان سے اپیل کی کہ وہ کشمیر کو جنگ کا اکھاڑہ نہ بنائیں بلکہ اس کو آپسی دوستی کا پل بنائیں۔

انہوں نے کہا کہ جہاں پورا ملک ترقی کررہا ہے اور ہمارے وزیراعظم (نریندر مودی) بار بار ترقی کی بات کررہے ہیں۔ سب کے لئے ترقی، بیٹی بچاؤ بیٹی پڑھاؤ کا نعرہ بلند کرتے ہیں۔ لیکن وہیں ہماری ریاست میں کچھ اور ہورہا ہے۔

ہماری ریاست میں سرحدوں کے نزدیک رہائش پذیر لوگ بنکروں کی تعمیر کا مطالبہ کررہے ہیں۔ وہ اپنے گھر چھوڑ کر بھاگ رہے ہیں اور ہمارے اسکول بند پڑے ہیں۔ انہوں نے کہا کہ جموں و کشمیر ہندوستان اور پاکستان کے درمیان تنازعہ کا باعث بن گئی ہے۔

پیغام کا اختتام/